Man se bene op hoofweg afgesit ná ongelukDie vragmotor het lemoene vervoer. (Foto: Verskaf) ŉ Man se bene is in ŉ noodoperasie op die R21 geamputeer nadat sy vragmotor vroeg Donderdagoggend naby die Oos-Rand omgeslaan het. Volgens Shawn Herbst, Netcare 911-woordvoerder, het die drywer beheer oor die vragmotor verloor, wat veroorsaak het dat dit omgeslaan en gerol het. Die vragmotor het lemoene vervoer. “Die drywer het ernstige beserings opgedoen en was vir ŉ geruime tyd vasgevang in die wrak.” Nooddienste is omstreeks 02:35 na die toneel ontbied. In ŉ poging om die man te bevry het hulle hidrouliese gereedskap gebruik om die wrak oop te sny. Weens die man se posisionering, kon hulle hom egter nie bevry nie. “ŉ Trauma-chirurg van ŉ gespesialiseerde noodafdeling is na die toneel ontbied. Die chirurg het die pasiënt ondersoek en as ŉ laaste uitweg ŉ amputasie uitgevoer om die man se lewe te red. Albei bene is onder die knie geamputeer,” het Herbst gesê. Die chirurg het die man gestabiliseer en hy is met ŉ helikopterambulans na ŉ spesialisfasiliteit gevlieg vir verdere behandeling.